Broers by slaghuis doodgeskiet: Name bekend | Maroela Media
Die Blou Bul Vleis- en Vismark in Pretoria. Foto: ANA
Pedro de Abreu het sy twee broers en vennote, Joao en Jose, Maandag tydens 'n rooftog by hul Blou Bul Vleis- en Vismark in Paul Krugerstraat in Pretoria aan die dood afgestaan.
Joao en Jose is noodlottig gewond toe 'n groep van minstens vyf mans die besige slaghuis en supermark betree het, onder voorwendsel dat hulle klante is. Hulle het daarna voor geskokte personeellede op die sakemanne losgebrand.
Pedro beweer dit is dieselfde bende wat sy familie vroeër geteister het. "Hulle het die winkel op 31 Desember ook aangeval. Ons het terugbaklei en hulle het begin skiet. Hulle het later weggehardloop sonder enige geld. Dit is dieselfde groep wat vandag teruggekom het," het hy byna ontroosbaar aan die African News Agency (ANA) gesê.
"Twee weke ná die voorval op 31 Desember het ek weer 'n onderonsie met hulle gehad. Hulle was die keer soos polisiebeamptes aangetrek. Hulle het my op die R21 voorgekeer. Hulle het in my motor geklim en met my rondgery. Hulle kon nie enige geld kry nie. Ek het nie geld gehad nie, so hulle het my laat gaan."
Pedro was nie in die winkel toe die groep Maandag toegeslaan het nie. Hy het gesê die res van die gesin sukkel om tot verhaal te kom ná die nuus van die moorde. "Ons is al 30 jaar lank saam in besigheid. Ons familie sukkel om dit te verwerk. Dit pyn is ondraaglik. Dit was my twee broers," het hy gesê, en gesukkel om die trane te keer.
'n Veiligheidswag het aan ANA gesê die rowers het met 'n onbekende bedrag geld gevlug nadat hulle die twee broers geskiet het. Hy het na 'n nabygeleë polisiestasie by die Bosman-bushalte en -treinstasie gehardloop.
"Ek was uitasem van die hardloop. Ek het vir hulle gesê ons is beroof en een polisiebeampte in 'n wit hemp, wat soos 'n senior beampte gelyk het, het aan drie beamptes opdrag gegee om saam met my te kom. Ek was verbaas toe hulle gesê het rooftogte is nie hulle werk nie. Hulle het aangevoer ek moet na Pretoria-sentraal-polisiestasie toe gaan," het hy gesê. "Ek was verward. Hoe kan polisiebeamptes my wegstuur wanneer ek hulle roep om misdadigers te jaag? Ek het geweet mense is doodgemaak. Die polisie het gesê ek moet 10111 bel. Ek het die beamptes by Pretoria-sentraal gekontak en hulle het dadelik gekom."
Hy het gesê 'n pistool is tydens die rooftog teen sy kop gedruk.
"Nadat [Joao] die winkel oopgemaak het, het hy gevra ek moet die klein trappies by die ingang installeer vir die klante. Die kassier het kort daarna begin skree en gesê ek moet na die ingang toe kyk. 'n Gewapende man het my gegryp en my geskop. Ek het geval. Hy het gesê hy sal my doodmaak as ek probeer opstaan. Hy het 'n vuurwapen op my gerig," het die veiligheidswag bygevoeg. "Kort daarna was daar skote in die winkel. Die hele voorval het ongeveer vyf minute lank geduur. Toe die rowers weg is, het ek na die Bosman-polisiestasie gehaas."
Kapt. Augustinah Selepe, woordvoerder van die polisie, het gesê die bewerings word ondersoek. "Ons is nie bewus van die bewerings dat die veiligheidswag weggewys is deur die polisie nie. Toe ek by die toneel aangekom het, was al die rolspelers, insluitend beamptes van Bosman-stasie, teenwoordig. Ons stel ondersoek in."
Selepe het vroeër gesê die winkeliers is doodgeskiet voor 'n onbekende bedrag geld gesteel is by die besige winkel op die hoek van Paul Kruger- en Scheidingstraat.
Maroela Media het vroeër berig die verdagtes met 'n boks vol kontant gevlug. "Op die beeldmateriaal van veiligheidskameras kan gesien word hoe die verdagtes in 'n silwer-grys Mercedes Benz en 'n wit Mercedes-Benz vlug," het Selepe bygevoeg.
Die winkel is Maandag gesluit. Lede van 'n niewinsgewende-organisasie, die Portugese Forum, was in die winkel saam met van die familielede en sake-eienaars.
Skokkend! Baie simpatie en sterkte vir die familie! Dis omdat die polisie en regering nie misdaad ernstig opneem nie, veral nie as die slagoffers wit is nie! Hulle neem nie eers meer vingerafdrukke by 'n inbraak/roof nie! Roof is n lekker verskoning en geen oortreding meer nie, sake word net oop gemaak om vd versekering te eis! Dieselfde rowers van vandag word more moordenaars! As die polisie die poging tot roof die 31ste ernstig opgeneem het was die mans se lewens gespaar! So moenie weer simpatie by my soek vir polisiemanne nie!
Jammer om te hoor wat gebeur het en sterkte aan die familie. Net ook hoor of enige iemand wat is die registrasie van die mercedes, daar was al twee woensdae agter mekaar wat n silwer-grys mercedes ek en my verloofde en ons vriendin agtervolg waar ookal ons gan is die mercedes daar en gan verby ons woonstel blok op en af, wil net weet of dit dieselfde kar is of nie.
Polisie wat is dit?
Dit so onnodig! Misdaad is besig om handuit te ruk regoor die land en die wat iets daaraan kan doen sit terug en kyk net en doen niks Maar as dit hulle familie was dan seker ń spesiale ondersoek span v dit gekry!